Skoro svaki drugi stanovnik Vojvodine pije higijenski neispravnu vodu.

U Srbobranu morali da pređu na fabričku vodu iz flaše

U slavinama 800.000 Vojvođana teče voda puna arsena, koja bi trebalo da bude zabranjena za piće, kaže Božo Dalmacija, direktor Departmana za hemiju, biohemiju i zaštitu životne sredine Prirodnomatematičkog fakulteta u Novom Sadu.

Od 423 naselja, u 250 mesta voda se samo hloriše, čime se uništavaju tek mikroorganizmi. U 140 sela vodovodom se razvodi nehlorisana izvorska voda, dok se u dvadesetak pije voda iz bunara. Prema podacima AP Vojvodine, u čak 38 od ukupno 45 vojvođanskih opština voda ne odgovara propisanim normama zbog odstupanja bar jednog parametra definisanog pravilnikom o higijenskoj ispravnosti vode za piće. Najlošiji kvalitet vode ima Banat, gde se, posebno u srednjem i severnom delu, pojavljuje žuta voda iz dubljih slojeva. U Banatu tek oko 25 odsto stanovništva pije ispravnu vodu. Dalmacija je pre dve godine napravio projekat s kojim bi se problem arsena u vodi rešio za sedam godina, ali je prepreka od 400.000.000 evra, koliko treba za ulaganja, bila prevelika pa se nije mrdnulo od početka.

- Najgore je u Zrenjaninu i okolnim mestima, gde postoji samo tehnička voda. Zapadna Bačka s Kulpinom, gde je najgore, ali i Maglićem i Bačkim Petrovcem. Tu su i Obrovac, delovi opštine Bačka Palanka, Subotice, Sombora, Šida, Srpski Miletić, Gajdobra, Bački Breg i Monoštor, gde teku žuta voda i arsen. No ljudi to piju jer i ne znaju kakve sve otrove unose u sebe - kaže Dalmacija. On objašnjava da sada u Kikindi pokušavaju s nemačkom firmom za početak da uklone iz vode organske materije metan i arsen, a u vodi će i dalje ostati natrijum, koji povećava krvni pritisak, i bor. Ove godine i žitelji Srbobrana su u jednom momentu pili vodu i kojoj je bilo fekalnih bakterija, pa su morali da pređu na flaširanu.